text: Sagt verður, at Kári var væl lýddur alla staðir, har hann var. Eg havi tosað við nógvar menn. Menn sum m.a. arbeiddi hjá Pihl & Søn, har allir bara róstu Kára, og tað gjørdi eisini fólk á Argjum og ikki minst grannarnir fyri at nevna onkran Inger og Erling á Argjaboða, øll bera og bóru Kára tað allarbesta.
text: #000009
text: Kári var handaligur og hegnigur. Hetta bera hansara egnu hús besta prógvið um, og sum hann sjálvur hevur bygt meginpartin av og allatíðina hevur hildið viðlíka. Har bygt varð, stóðu fyrr eini gomul hús, sum blivu tikin niður so hvørt, sum bygt varð. Alt hetta handaliga og skilagóða hevði hann ikki frá fremmandum, hann var miðgerðarmaður, og hann bleiv argjamaður burturav, og hyggur ein at minnisvarðanum yvir tey bæði, sum fyrst bygdu á Argjum, og sum stendur stutt frá húsunum hjá Esmi og Kára, so sæst, at konan har er ongin minni enn Elspa Dánjalsdóttir av Miðgerði. Hesin umtalaði Dánjal var beiggi Poul á Miðgerði, sum bygdi Agrar. Konan Elspa Dánjalsdóttir var sostatt systkinabarn við Jákup bøkjaran á Øgrum, sum hevði lært til bøkjara í kongliga handlinum í Havn. Jákup bøkjarin, sum varð útnevndur kongaligur karantenu offisiantur av Pløyen, at virka saman við faðirinum Poul á Miðgerði, hann sum bjargaði fransmonnunum á sinni, til at innkrevja skatt av fremmandum skipum, sum komu inn á Vágsfjørð og eisini kannað, um sjúkur vóru umborð o.a. Hesin politimyndugleiki sat á Øgrum frá um.l. 1826/27 til 1911 - eini góð 80 ár, til hann bleiv fluttur til Vágs, og haðani nokk so skjótt fluttur til Tvøroyrar, har hann er enn. Frá Jákup bøkjaranum er Kári 5. lið í beinari linju. Aftaná bøkjaran kemur Niels Petur Midjord, so Jákup abbi mín, so mamma og so Kári.
text: #000010